b'\n_START_ARTICLE_\nAtitvara\n_START_PARAGRAPH_\nAtitvara arba atitvarin\xc4\x97s konstrukcijos, arba pastato atitvaros \xe2\x80\x93 architekt\xc5\xabrinis ir statybinis terminas, apimantis pastato i\xc5\xa1orinius ir vidinius konstrukcinius elementus, skirtus atitverti pastato vid\xc5\xb3 nuo i\xc5\xa1or\xc4\x97s arba vienas patalpas nuo kit\xc5\xb3. Terminas atitvara prad\xc4\x97tas vartoti siekiant atskirti \xc5\xa1nekamojoje kalboje vartojam\xc4\x85 termin\xc4\x85 siena, kuris gali tur\xc4\x97ti ir daug kit\xc5\xb3 reik\xc5\xa1mi\xc5\xb3, pav., valstyb\xc4\x97s siena, Berlyno siena, Kin\xc5\xb3 siena, atramin\xc4\x97 siena, ekranin\xc4\x97 siena ir t. t.\n_START_SECTION_\nKlasifikacija\n_START_PARAGRAPH_\nPagal viet\xc4\x85 pastato konstrukcin\xc4\x97je erdv\xc4\x97je atitvaros gali b\xc5\xabti i\xc5\xa1orin\xc4\x97s, vidin\xc4\x97s. Pagal viet\xc4\x85 erdv\xc4\x97je atitvaros b\xc5\xabna vertikaliosios (i\xc5\xa1orin\xc4\x97 ir vidin\xc4\x97 siena, pertvara), horizontaliosios (perdanga, stogas) ir erdvin\xc4\x97s. Pagal konstrukcini\xc5\xb3 med\xc5\xbeiag\xc5\xb3 ypatybes atitvaros b\xc5\xabna vienalyt\xc4\x97s ir sud\xc4\x97tin\xc4\x97s (pvz., daugiasluoksn\xc4\x97s sien\xc5\xb3 plok\xc5\xa1t\xc4\x97s), monolitin\xc4\x97s ir surenkamosios.\n_START_SECTION_\nI\xc5\xa1orin\xc4\x97 atitvara\n_START_PARAGRAPH_\nI\xc5\xa1orin\xc4\x97 atitvara yra fasado elementas ir sudaro pastato apvalkal\xc4\x85, saugo nuo dr\xc4\x97gm\xc4\x97s, \xc5\xa1al\xc4\x8dio, kar\xc5\xa1\xc4\x8dio, triuk\xc5\xa1mo. Da\xc5\xbenai i\xc5\xa1orin\xc4\x97s atitvaros yra ir laikan\xc4\x8diosios konstrukcijos, ant kuri\xc5\xb3 remiasi ir laikosi pastato perdangos tarp auk\xc5\xa1t\xc5\xb3, fasado konstrukciniai elementai (erkeris, frontonas, langas, vitra\xc5\xbeas) bei stogas. Atitvara nelaikoma pamatas, balkonas, karnizas, kolona, kontraforsas, piliastras, atvira veranda bei kiti elementai. (pastaba: pamatas gali b\xc5\xabti laikomas atitvara, kai jis yra ir r\xc5\xabsio siena).\n_START_SECTION_\nVidin\xc4\x97 atitvara\n_START_PARAGRAPH_\nVidin\xc4\x97s atitvaros dalija pastato erdv\xc4\x99 \xc4\xaf patalpas, izoliuoja arba sugeria gars\xc4\x85, sulaiko \xc5\xa1ilum\xc4\x85. Da\xc5\xbenai vidin\xc4\x97s atitvaros yra ir perdangas tarp auk\xc5\xa1t\xc5\xb3 bei vidinius konstrukcinius elementus (laiptin\xc4\x97, galerija) laikan\xc4\x8diosios konstrukcijos. Taip pat atitvaromis gali b\xc5\xabti laikomos mobilios ( perstatomos, slankiojan\xc4\x8dios, i\xc5\xa1siskleid\xc5\xbeian\xc4\x8dios) atitvaros arba baldin\xc4\x97s atitvaros ( atitvaros pagamintos i\xc5\xa1 baldams gaminti skirt\xc5\xb3 med\xc5\xbeiag\xc5\xb3, komponuojamos kartu su baldin\xc4\x97mis vitrinomis, sienin\xc4\x97mis spintomis ar lentynomis). Baldin\xc4\x97s ir mobilios atitvaros laikomos atitvaromis ir tuo atveju, kai jos nepilnai ( nesandariai) atitveria vien\xc4\x85 patalp\xc4\x85 nuo kitos.\n_START_SECTION_\nMed\xc5\xbeiagos\n_START_PARAGRAPH_\nAtitvar\xc5\xb3 gamybai naudojamas m\xc5\xabras, akmuo, betonas, gel\xc5\xbebetonis, mediena, stiklas, stiklo paketas, metalas, plastikas, ir kt. med\xc5\xbeiagos.'